《水晶帘 绿牡丹》
清代·熊琏

碧玉无消息。讶相逢、天然倾国。对试新茶，是翠羽衔来，欧家春色。

漫买胭脂传富贵，淡抹处、蠃儿染出。认花光叶影迷离，蜂藏蝶觅。

湖山晓清寂。爱垂杨掩映，露华同浥。隔疏棂谁见，窗纱自碧。

金谷前身应记取，压多少、红妆旧识。逗相思、无语风前，兰心脉脉。

作者简介：熊琏，字商珍，号澹仙，又号茹雪山人，如皋人。有《澹仙诗钞》。